କିଶନ ପଟ୍ଟନାୟକ (୩୦ ଜୁନ ୧୯୩୦ - ୨୭ ସେପ୍ଟେମ୍ବର ୨୦୦୪), ଜଣେ ଭାରତୀୟ ସ୍ୱାଧୀନତା ସଂଗ୍ରାମୀ, ରାଜନେତା, ଲେଖକ, କର୍ମକର୍ତ୍ତା  । ସେ ୩ୟ ଲୋକ ସଭା ନିର୍ବାଚନରେ ସମ୍ବଲପୁରରୁ ପ୍ରଜା ସୋସୋଲିଷ୍ଟ ଦଳ ତରଫରୁ ନିର୍ବାଚନ ଲଢ଼ି ବିଜୟ ହୋଇଥିଲେ । ସେ ସାମୟିକ ବାର୍ତ୍ତା ନାମକ ଏକ ମାସିକ ହିନ୍ଦୀ ପତ୍ରିକାର ଶୁଭାରମ୍ଭ କରିଥିଲେ ଏବଂ ସମ୍ପାଦନା କରିଥିଲେ । ପ୍ରାରମ୍ଭିକ ଜୀବନ କିଶନ ପଟ୍ଟନାୟକ କଳାହାଣ୍ଡି ଜିଲ୍ଲାର କାଶିପୁରଠାରେ ଜନ୍ମଗ୍ରହଣ କରିଥିଲେ । ଏହି ସ୍ଥାନଟି ଜଙ୍ଗଲଦ୍ୱାରା ପରିବେଷ୍ଟିତ । ଛୋଟବେଳେ ସେ ତାଟିଘେରା ନାମକ ଏକ ବିଦ୍ୟାଳୟରେ ଯୋଗ ଦେଇଥିଲ, ଯେଉଁଠାରେ ତାଙ୍କର ବାପା ଜଣେ ଶିକ୍ଷକ ରୂପେ କାର୍ଯ୍ୟ କରୁଥିଲେ । ୧୯୪୬ ମସିହାରେ ସେ ବଲାଙ୍ଗୀରର ରାଜେନ୍ଦ୍ର କଲେଜରେ ଯୋଗ ଦେଇଥିଲେ । ଏହାପୂର୍ବରୁ ସେ ଭବାନୀପାଟଣାଠାର ତାଙ୍କର ମାମୁଁଘରେ ରହି ସ୍କୁଲରେ ପଢ଼ୁଥିଲେ । ଏହାପରେ ସେ ନାଗପୁରର ଏକ ବିଶ୍ୱବିଦ୍ୟାଳୟରୁ ସ୍ନାତକ ହାସଲ କରିଥିଲେ । ୧୯୫୧ ମସିହାରେ ସେ ପୁଣିଥରେ ଭବାନୀପାଟଣା ଫେରିଥିଲେ ଏବଂ ବ୍ରଜ ମୋହନ ଉଚ୍ଚ ବିଦ୍ୟାଳୟରେ ଶିକ୍ଷକତା କରିବା ଆରମ୍ଭ କରିଥିଲେ । ସମାଜସେବା କିଶନ ପ୍ରଥମେ ଗଡ଼ଜାତ ମିଶ୍ରଣ ଆନ୍ଦୋଳନରେ ଯୋଗ ଦେଇଥିଲେ । ସେ ରାମ ମନୋହର ଲୋହିଆଙ୍କ ଆଦର୍ଶରେ ଅନୁପ୍ରାଣିତ ଥିଲେ ଏବଂ ତାଙ୍କ ନିର୍ଦ୍ଦେଶରେ ହାଇଦ୍ରାବଦରୁ ପ୍ରକାଶିତ ମ୍ୟାନ୍‌କାଇଣ୍ଡ ପତ୍ରିକାର ସମ୍ପାଦକ ଭାବରେ କାମ କରିଥିଲେ । ବରଗଡ଼ର ଚାଷୀ ଆନ୍ଦୋଳନରେ ସେ ସକ୍ରିୟ ଭାବରେ ଜଡ଼ିତ ଥିଲେ ଏବଂ ୧୯୬୨ ମସିହାରେ, ବରଗଡ଼ର ଏସ୍‌‌ଡିଓ ଅଫିସ୍ ଅକ୍ତିଆର କରି ଗିରଫ ହୋଇଥିଲେ । କଳାହାଣ୍ଡି ଜିଲ୍ଲାରେ ଅନାହାରରେ ଅନେକ ମୃତ୍ୟ ହେବାପରେ କିଶନ ପଟ୍ଟନାୟକ ୧୯୮୯ ମସିହାରେ ଓଡ଼ିଶା ସରକାରଙ୍କ ଉପରେ ଏକ ମକୋଦ୍ଦମା କରିଥିଲେ । ରାଜନୀତି ୧୯୬୨ ମସିହାରେ ମାତ୍ର ୨୭ ବର୍ଷ ବୟସରେ କିଶନ ପଟ୍ଟନାୟକ କିଶନ ପଟ୍ଟନାୟକ ସମ୍ବଲପୁର ଲୋକ ସଭା ନିର୍ବାଚନ ମଣ୍ଡଳୀ ରୁ ଲୋକ ସଭାକୁ ନିର୍ବାଚିତ ହୋଇଥିଲେ ଏବଂ ସେ ସେହିସମୟର ସର୍ବକନିଷ୍ଠ ଲୋକ ସଭା ସଭ୍ୟ । ୧୯୬୨ ମସିହାରେ ସେ ଚାଷୀ ଆନ୍ଦୋଳନ ପାଇଁ ଗିରଫ ହୋଇଥିବାବେଳେ ଏହି ନିର୍ବାଚନ ଅନୁଷ୍ଠିତ ହୋଇଥିଲା ଏବଂ ସେ ଜେଲ୍‌ରୁ ଥାଇ ପ୍ରାର୍ଥୀପତ୍ର ଦାଖଲ କରିବା ସହିତ ନିର୍ବାଚନୀ ପ୍ରଚାର ପାଇଁ ବାହାରକୁ ନ ଆସି ଏହି ନିର୍ବାଚନ ଜିତିଥିଲେ । ଗଣନାଥ ପ୍ରଧାନ ଓ ସଜ୍ଜନ ମିତ୍ତଲ ତାଙ୍କ ନିର୍ବାଚନୀ ଏଜେଣ୍ଟ ଥିଲେ । ଏହି ନିର୍ବାଚନରେ ସେ କଂଗ୍ରେସ ପ୍ରାର୍ଥୀ ବିନୋଦ ବିହାରୀ ଦାସ ଓ ଗଣତନ୍ତ୍ର ପରିଷଦର ପ୍ରାର୍ଥୀ ଗଙ୍ଗାଭୂଷଣ ପଣ୍ଡାଙ୍କୁ ପରାସ୍ତ କରିଥିଲେ ।